CELEX: 32020R1176
Language: hu
Date: 2020-08-07 00:00:00
Title: A Bizottság (EU) 2020/1176 végrehajtási rendelete (2020. augusztus 7.) az (EU) 2019/1387 végrehajtási rendeletnek egyes intézkedései alkalmazása kezdőnapjának a Covid19-világjárvány miatti elhalasztása tekintetében történő módosításáról (EGT-vonatkozású szöveg)

10.8.2020   
               
               
                  HU
               
               
                  Az Európai Unió Hivatalos Lapja
               
               
                  L 259/10
               
            
         A BIZOTTSÁG (EU) 2020/1176 VÉGREHAJTÁSI RENDELETE
         (2020. augusztus 7.)
         az (EU) 2019/1387 végrehajtási rendeletnek egyes intézkedései alkalmazása kezdőnapjának a Covid19-világjárvány miatti elhalasztása tekintetében történő módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a polgári légi közlekedés területén alkalmazandó közös szabályokról és az Európai Unió Repülésbiztonsági Ügynökségének létrehozásáról és a 2111/2005/EK, az 1008/2008/EK, a 996/2010/EU, a 376/2014/EU európai parlamenti és tanácsi rendelet és a 2014/30/EU és a 2014/53/EU európai parlamenti és tanácsi irányelv módosításáról, valamint az 552/2004/EK és a 216/2008/EK európai parlamenti és tanácsi rendelet és a 3922/91/EGK tanácsi rendelet hatályon kívül helyezéséről szóló, 2018. július 4-i (EU) 2018/1139 európai parlamenti és tanácsi rendeletre (1) és különösen annak 31. cikkére,
         mivel:
         
                     (1)
                  
                  
                     A Covid19-világjárvány megfékezése érdekében bevezetett intézkedések súlyosan akadályozzák a tagállamokat és a légi közlekedési ágazatot a légi közlekedés biztonsága terén a közelmúltban elfogadott számos végrehajtási rendelet alkalmazására való felkészülésben.
                  
               
                     (2)
                  
                  
                     A kijárási korlátozások, a munkavállalók változó munkakörülményei és rendelkezésre állása, valamint a Covid19-világjárvány valamennyi érdekelt félre gyakorolt jelentős negatív következményeinek kezeléséhez szükséges többletmunka hátráltatja az említett végrehajtási rendeletek alkalmazásának előkészítését.
                  
               
                     (3)
                  
                  
                     Az (EU) 2019/1387 bizottsági végrehajtási rendelet (2) új előírásokat állapít meg a légi járművek leszállási teljesítményének kiszámítására vonatkozóan, amelyek 2020. november 5-től alkalmazandók. Ahhoz, hogy ezen előírások alkalmazása – az általuk támasztott működési követelmények miatt – ne jelentsen akadályt a Covid19-világjárványból való kilábalás során a járatok zökkenőmentes újraindítása előtt, alkalmazásukat célszerű elhalasztani, hogy az illetékes hatóságok és az érdekelt felek fel tudjanak készülni a végrehajtásra.
                  
               
                     (4)
                  
                  
                     Az Európai Unió Repülésbiztonsági Ügynöksége megerősítette a Bizottság felé, hogy a (3) preambulumbekezdésben említett rendelkezések alkalmazását korlátozott ideig el lehet halasztani anélkül, hogy az káros hatást gyakorolna a légi közlekedés biztonságára, mivel az említett szabályok olyan műszaki könnyítéseket tartalmaznak az ágazat számára, amelyek a szokásos működési környezetben valósíthatók meg a legjobban.
                  
               
                     (5)
                  
                  
                     Ahhoz, hogy a Covid19-világjárvány során azonnali segítséget lehessen nyújtani a nemzeti hatóságoknak és valamennyi érdekelt félnek, és lehetővé lehessen tenni számukra, hogy az érintett rendelkezések elhalasztott alkalmazására való felkészülés érdekében kiigazítsák terveiket, e rendeletnek az Európai Unió Hivatalos Lapjában való kihirdetését követő napon hatályba kell lépnie.
                  
               
                     (6)
                  
                  
                     Az e rendeletben előírt intézkedések összhangban állnak az (EU) 2018/1139 rendelet 127. cikkével létrehozott bizottság véleményével,
                  
               ELFOGADTA EZT A RENDELETET:
         
            1. cikk
            Az (EU) 2019/1387 végrehajtási rendelet 2. cikkének harmadik bekezdésében a „2020. november 5-től” szövegrész helyébe a „2021. augusztus 12-től” szöveg lép.
         
         
            2. cikk
            Ez a rendelet az Európai Unió Hivatalos Lapjában való kihirdetését követő napon lép hatályba.
         
         
            Ez a rendelet teljes egészében kötelező és közvetlenül alkalmazandó valamennyi tagállamban.
            Kelt Brüsszelben, 2020. augusztus 7-én.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 212., 2018.8.22., 1. o.
         
         
            (2)  A Bizottság (EU) 2019/1387 végrehajtási rendelete (2019. augusztus 1.) a 965/2012/EU bizottsági rendeletnek a repülőgépek leszállásiteljesítmény-számításaira vonatkozó követelmények, a futópálya-felület állapotának értékelésére vonatkozó előírások, az egyes légijármű-biztonsági berendezések és követelmények naprakésszé tétele, valamint a megnövelt hatótávolságú repülésre vonatkozó jóváhagyás nélküli műveletek tekintetében történő módosításáról (HL L 229., 2019.9.5., 1. o.).